b'\n_START_ARTICLE_\nMahjong\n_START_SECTION_\nSpillets forl\xc3\xb8b\n_START_PARAGRAPH_\nDe fire spillere starter med at blande alle brikkerne med bagsiden opad (det giver en larmende lyd som kinesere kalder spurvenes kvidren og associerer med spillets navn (folkeetymologi)). S\xc3\xa5 opbygges en kvadratisk mur af brikkerne, hvor hver side er 17 eller 18 brikker bred og to lag h\xc3\xb8j._NEWLINE_Spilleren der er giver i f\xc3\xb8rste runde (\xc3\xb8stenvindens runde) kaldes \xc3\xb8st. Spilleren til h\xc3\xb8jre for ham kaldes syd, ham til h\xc3\xb8jre herfor vest, og den fjerde spiller kaldes nord. Bem\xc3\xa6rk at spillernes indbyrdes placering p\xc3\xa5 denne m\xc3\xa5de er spejlvendt i forhold til hvad man vil forvente ud fra verdenshj\xc3\xb8rnerne! \xc3\x98st afg\xc3\xb8r med terningeslag hvor muren skal brydes. Fra det p\xc3\xa5g\xc3\xa6ldende sted tr\xc3\xa6kker spillerne efter tur en h\xc3\xa5nd best\xc3\xa5ende af 13 brikker ind; \xc3\xb8st (starteren) dog 14 brikker._NEWLINE_En h\xc3\xa5nd best\xc3\xa5r altid af 13 brikker (dog 14 n\xc3\xa5r man har tur eller har vundet)._NEWLINE_Det egentlige spil kan nu begynde. Initiativet g\xc3\xa5r p\xc3\xa5 tur mod uret. I hver tur tr\xc3\xa6kker spilleren en brik fra muren af brikker der endnu ikke har v\xc3\xa6ret i brug, og kaster dern\xc3\xa6st en brik bort (afsmid)._NEWLINE_Hvis den brik man tr\xc3\xa6kker, er en blomst eller en \xc3\xa5rstid, l\xc3\xa6gges den straks til side (for at give point til sidst hvis man vinder h\xc3\xa5nden), og en erstatningsbrik tr\xc3\xa6kkes (fra bagenden af muren)._NEWLINE_Form\xc3\xa5let er at samle en h\xc3\xa5nd hvor alle brikker passer sammen i s\xc3\xa6rlige kombinationer (s\xc3\xa6t).\n_START_SECTION_\n\xc3\x85bne s\xc3\xa6t og skjulte s\xc3\xa6t\n_START_PARAGRAPH_\nEn \xc3\xa5ben chow, en \xc3\xa5ben pung eller en \xc3\xa5ben kong er et s\xc3\xa6t som spilleren har f\xc3\xa6rdiggjort ved at kr\xc3\xa6ve en anden spillers afsmid. Et s\xc3\xa5dant s\xc3\xa6t ligger synligt fremme p\xc3\xa5 bordet. De \xc3\xa5bne s\xc3\xa6t er "l\xc3\xa5st" og kan ikke senere \xc3\xa6ndres eller fortrydes af spilleren._NEWLINE_En skjult chow, en skjult pung eller en skjult kong er et s\xc3\xa6t som spilleren selv har trukket alle brikker til, uden hj\xc3\xa6lp fra andre. En skjult chow eller en skjult pung skal ikke erkl\xc3\xa6res. Spilleren beholder brikkerne p\xc3\xa5 h\xc3\xa5nden, og de andre spillere kan ikke vide at s\xc3\xa6ttene er f\xc3\xa6rdiggjort. Spilleren kan senere opgive disse skjulte s\xc3\xa6t for at bruge brikkerne p\xc3\xa5 en anden vis. Dog skal en skjult kong erkl\xc3\xa6res; det skyldes at spilleren har brug for sin ekstrabrik fordi kong-s\xc3\xa6ttet best\xc3\xa5r af fire i stedet for tre brikker.\n_START_SECTION_\nKr\xc3\xa6vede f\xc3\xa6rdigheder\n_START_PARAGRAPH_\nVigtige evner i mahjong er m\xc3\xb8nstergenkendelse og intuition for sandsynligheder. Bluff spiller ogs\xc3\xa5 en vis rolle for erfarne spillere._NEWLINE_Selvom der indg\xc3\xa5r tilf\xc3\xa6ldigheder i spillet (brikkerne blandes tilf\xc3\xa6ldigt), er der p\xc3\xa5 ingen m\xc3\xa5de tale om et hasardspil: Dygtige spillere klarer sig bedre end d\xc3\xa5rlige i det lange l\xc3\xb8b.\n_START_SECTION_\nSymbolik og folketro\n_START_PARAGRAPH_\nMegen symbolik og folketro er forbundet med de forskellige elementer i spillet, is\xc3\xa6r i Asien.\n_START_SECTION_\nSpillets udbredelse og mahjongkultur\n_START_PARAGRAPH_\nMahjong er is\xc3\xa6r udbredt i Fjern\xc3\xb8sten. Spillet er som n\xc3\xa6vnt opst\xc3\xa5et i Kina, og herfra har det bredt sig til andre omr\xc3\xa5der._NEWLINE_I 1920\'erne opn\xc3\xa5ede spillet h\xc3\xb8j popularitet i Vesten (Europa og USA). Der var dog til dels tale om et modef\xc3\xa6nomen, for med tiden faldt interessen for spillet igen. I den senere tid er spillet dog igen blevet popul\xc3\xa6rt i Vesten. I Europa afholdtes 2005 de f\xc3\xb8rste officielle, \xc3\xa5bne europamesterskaber._NEWLINE_Men spillet er fortsat mest popul\xc3\xa6rt i Asien. Her er det ikke ualmindeligt at spille om penge (ligesom poker i Vesten), alts\xc3\xa5 et gambling-spil._NEWLINE_I Folkerepublikken Kina var mahjong en tid ugleset af myndighederne p\xc3\xa5 grund af sin gambling-natur. Men i 1998 blev mahjong anerkendt som den 255. officielle sportsgren i Kina. De i den anledning udviklede regler er ved at blive standard i internationale turneringer._NEWLINE_I Hongkong har spillet hele tiden v\xc3\xa6ret meget popul\xc3\xa6rt. Her udkommer til b\xc3\xa5de b\xc3\xb8rn og voksne s\xc3\xa6rlige spillefilm og anden fiktion der har mahjong som hovedtema. Som s\xc3\xa5 meget andet af den hongkongske kultur finder dette dog kun sj\xc3\xa6ldent vej til Danmark._NEWLINE_I Japan har turneringer stor bev\xc3\xa5genhed, og der er japanere der ern\xc3\xa6rer sig alene som professionelle mahjongspillere.'